Liisa kokeili laitonta kannabista ensin. Se auttoi, minkä jälkeen neurologi kirjoitti reseptin. Reseptiä ei kuitenkaan uusittu ja Liisa joutui taas ”rikoksen poluille”.

Mitä aivoissa tapahtuu, kun käytät kannabista? CNN

Eteläsuomalainen Liisa syntyi kipupotilaana. Meni aikuisikään asti, kunnes lääkärit saivat mystisille kivuille syyn.

– Minulla on neurofibromatoosin ykkösmuoto, joka löydettiin vasta kaksikymppisenä.

Liisa on aiemmin kertonut tarinastaan blogissaan. Hän otti Iltalehteen yhteyttä kerrottuamme varsinaissuomalaisen Tuomon tarinan ja viranomaisten kiristyneestä linjasta.

Myös Liisa käyttää kipuihinsa kannabista.

– Kaikki muut on kokeiltu. Minulla on tavallinen huumevalistus äidiltä, että niitä ei kokeilla.

Liisalla on geenivika. Hänellä ei ole tuumorisupressoria, joka tavallisella ihmisellä estää kasvainten muodostumista.

Kannabiksen kukinnosta löytyi Liisalle apu. Kalevi Tiitinen

– Se aiheuttaa kipuja ja kasvaimet voi kasvaa pahanlaatuiseksi

Sormia amputoitu

Liisa syntyi muuten terveenä lapsena, mutta vasemman käden etusormen kärkinivel oli vinossa.

Fibrooma luokiteltiin paikallisesti aggressiiviseksi ja sitä leikattiin uusiutumisen takia monesti.

Juttu jatkuu kuvan jälkeen

Liisa elää ilman etusormea ja peukaloa. kotialbumi

– 15-vuotiaana pahimmassa murrosiässä päädyttiin radikaaliin ratkaisuun ja etusormeni amputoitiin. Se ei kuitenkaan pelastanut minua kivulta, vaan mukaan astuivat haamusäryt ja vuosia jatkuneet väärät hoitomenetelmät ja piilossa kasvaneet kasvaimet olivat kehittäneet minulle CRPS-kipuoireyhtymän, Liisa kirjoittaa blogissaan.

– Mikään ei oikein auttanut. Ensin lähti etusormi, sitten peukalo. Ne on amputoitu, hän kertoo.

Liisa kävi läpi kaikki määrätyt kipulääkkeet kahteen otteeseen.

Kannabiksesta apu

Kannabis löytyi katukaupasta vuonna 2013.

– Sen avulla pystyin esimerkiksi ajamaan Norspan-laastarit alas.

Liisa kertoi asiasta neurologille ja vuoden kuluttua hänelle määrättiin erityisluvallista lääkekannabiksen kukintoa nimeltä Bedrocan.

Viisi vuotta Bedrocan helpotti Liisan elämää. Nyt koko lääkkeen maahantuonti on estetty.

– Tällä hetkellä Fimea, Valvira ja Kela toimivat yhteistyössä, että koko maahantuloprosessi on lopetettu.

Liisa käyttää kannabista edelleen laittomasti. Opiaatteihin hän ei haluaisi palata. Liisa käyttää 0,5 grammaa päivässä.

– Laittomuuksiin minut on ajettu. Ei haluaisi toimia laittomasti, koska on ollut toimiva lääke. Oli tosi pitkään jo, että pystyin vähentämään annostusta. Alun perin oli määrättynä gramma päivässä. Opiaattilääkkeen zombioloon verrattuna elämänlaatu on paljon parempi.

Toivoa on

Liisa toivoo, että vielä jonain päivänä kannabiksesta avun saaneet saisivat Suomessakin käyttää rohtoa erilaisiin vaivoihin.

– Kannabikseen pitäisi suhtautua lääkkeenä, joka se on useita tuhansia vuosia ollut, vaikka se 1930-luvulla demonisoitiin. Katsokaa Israelia vaikka, jossa asiaa tutkitaan ja sitä, mikä lajike auttaa mihinkin. Lääketieteellinen ymmärrys paranisi, jos näistä asenteista päästäisiin.

Liisa toivoo ainoastaan lääkekäytön laillistamista.

– Ihminen ajetaan käyttämään katukaupan kannabista, jossa voi olla mitä tahansa mikrobeja, hometta tai mitä vaan. Potilasturvallisuutta eivät vaaranna ne lääkärit, joilla on kokemusta monta vuotta takana.